[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 22.11.2005

KOM(2005) 581 endelig

Forslag til

RÅDETS BESLUTNING

om bemyndigelse af Republikken Litauen til at anvende en foranstaltning, der fraviger artikel 11, litra A, stk. 1, litra a), og artikel 28e i Rådets sjette direktiv 77/388/EØF om harmonisering af medlemsstaternes lovgivning om omsætningsafgifter

(forelagt af Kommissionen)

110 | BEGRUNDELSE BAGGRUNDEN FOR FORSLAGET Begrundelse og formål I henhold til artikel 27, stk. 1, i Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag, kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i direktivet, for at forenkle afgiftsopkrævningen eller for at undgå visse former for svig eller unddragelse. Ved brev registreret i Kommissionens Generalsekretariat har Republikken Litauen anmodet om bemyndigelse til at indføre foranstaltninger, der fraviger artikel 11, litra A, stk. 1, litra a), i direktiv 77/388/EØF, og har senere over for Kommissionen bekræftet, at anmodningen også vedrører en fravigelse fra artikel 28e i direktivet. I overensstemmelse med artikel 27, stk. 2, i direktiv 77/388/EØF underrettede Kommissionen den 7. juni 2005 de øvrige medlemsstater om Litauens anmodning. Kommissionen underrettede den 14. juni 2005 Litauen om, at den rådede over alle de oplysninger, som den fandt nødvendige for at kunne vurdere anmodningen. |

120 | Generel baggrund I henhold til artikel 11, litra A, stk. 1, litra a), i direktiv 77/388/EØF er beskatningsgrundlaget ved levering af goder og tjenesteydelser “den samlede modværdi, som leverandøren eller tjenesteyderen modtager eller vil modtage af køberen ….”. Denne bestemmelse er normalt fyldestgørende i sager, hvor leveringen tydeligvis sker i erhvervsmæssigt øjemed, og der ikke består nogen forbindelse mellem leverandøren og køberen, som kan påvirke værdien af leveringen. Hvis parterne i transaktionen er indbyrdes forbundne, forekommer det imidlertid, at afgifterne på visse leveringer nedbringes ved manipulering af leveringens værdi. Hvis den forbundne modtager ikke har fuld fradragsret, kan han ved at sætte værdien lavere end normalværdien mindske den indgående moms, der ikke kan fratrækkes. Hvis leverandøren kun har begrænset fradragsret, vil en for høj værdiansættelse af en levering til en køber med fuld fradragsret kun influere køberens likviditet, men det vil forbedre leverandørens fradragssituation ved at ændre balancen mellem værdien af afgiftspligtige og ikke-afgiftspligtige leveringer. For at hindre afgiftstab på grund af sådanne værdiændringer, har Litauen anmodet om at få lov til at ændre beskatningsgrundlaget i tilfælde af ovennævnte type, hvor beskatningsgrundlaget afviger væsentligt fra normalværdien, og leveringen foregår mellem forbundne personer. Begrebet forbundne personer er objektivt defineret og forklaret i den litauiske momslov med særligt henblik på ny værdiansættelse. Forslaget giver de litauiske momsmyndigheder mulighed for at anvende leveringens normalværdi (som defineret i artikel 11, litra A, stk. 1) ved beregning af momsen i stedet for den modværdi, der faktisk var betalt. Reglerne for værdiansættelse af erhvervelser inden for Fællesskabet er fastsat i artikel 28e i direktiv 77/388/EØF, som udvider reglerne i artikel 11, litra A, til erhvervelser inden for Fællesskabet. For at sikre, at leveringer af goder i indlandet og erhvervelser inden for Fællesskabet behandles på samme måde, og at modforanstaltninger ikke let kan omgås ved at udnytte forbundne personer i andre medlemsstater, ønsker Litauen at udvide særordningen til også at omfatte erhvervelser inden for Fællesskabet. Forslaget vil tillade anvendelse af særordningen indtil 31. december 2009. Ordningen er tidsbegrænset for at gøre de muligt at foretage en genvurdering i lyset af erfaringerne og evaluere et eventuelt fortsat behov. Kommissionen forelagde imidlertid den 16. marts 2005 Rådet et dokument, KOM(2005) 89, som er et direktivforslag om ændring af direktiv 77/388/EØF med hensyn til visse foranstaltninger, der skal forenkle momsopkrævningen og hjælpe med til at bekæmpe svig og unddragelse, og om ophævelse af visse beslutninger om at tillade fravigelser. Forslaget sigter på at rationalisere anvendelsen af artikel 27 og indeholder bl.a. bestemmelser, der dækker det samme område, som den foreslåede foranstaltning. Den foreslåede undtagelse bør derfor kun gælde, indtil de foranstaltninger, der er fastsat for dette område i det nye direktiv, træder i kraft. |

130 | Gældende bestemmelser på det område, som forslaget vedrører Andre medlemsstater har fået bemyndigelse til at anvende lignende fravigelser i henhold til artikel 11, litra A, stk. 1, og artikel 28e i sjette momsdirektiv. |

141 | Overensstemmelse med andre EU-politikker og -mål Ikke relevant. |

HØRING AF INTERESSEREDE PARTER OG KONSEKVENSANALYSE |

Høring af interesserede parter |

219 | Ikke relevant. |

Ekspertbistand |

229 | Der har ikke været behov for ekstern ekspertbistand. |

230 | Konsekvensanalyse Da forslaget er udarbejdet med henblik på at bekæmpe potentiel momssvig og momsunddragelse, har det en potentielt positiv virkning, ikke mindst ved dets afsmittende virkning. Andre medlemsstater har fulgt denne fremgangsmåde, som Litauen har udpeget som et effektivt middel til at forhindre afgiftstab. Foranstaltningen er også i tråd med Kommissionens forslag i KOM(2005) 89 om at rationalisere antallet af fravigelser i henhold til artikel 27. |

FORSLAGETS RETLIGE ASPEKTER |

305 | Resumé af forslaget Forslaget vil bemyndige Litauen til at anvende en foranstaltning, der fraviger artikel 11, litra A, stk. 1, og artikel 28e i Rådets sjette direktiv 77/388/EØF, med henblik på at gøre det muligt at foretage en ny værdiansættelse af beskatningsgrundlaget ved leveringer af goder og tjenesteydelser samt erhvervelser inden for Fællesskabet, i de tilfælde hvor deres værdi afviger væsentligt fra normalværdien, hvis parterne er forbundne, og hvis en af parterne i transaktionen har begrænset fradragsret. Den nye værdiansættelse kan være leveringens normalværdi, som defineret i artikel 11, litra A, stk. 1, litra d), i sjette momsdirektiv. |

310 | Retsgrundlag Artikel 27, stk. 1, i Rådets sjette direktiv 77/388/EØF af 17. maj 1977 (som ændret) om harmonisering af medlemsstaternes lovgivning om omsætningsafgifter – Det fælles merværdiafgiftssystem: ensartet beregningsgrundlag. |

329 | Subsidiaritetsprincippet Forslaget falder ind under Fællesskabets enekompetence. Subsidiaritetsprincippet finder derfor ikke anvendelse. |

Proportionalitetsprincippet Forslaget er i overensstemmelse med proportionalitetsprincippet af følgende grunde: |

331 | Beslutningen vedrører en bemyndigelse til en medlemsstat på dennes egen anmodning og udgør ikke en forpligtelse. |

332 | I betragtning af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål. |

Reguleringsmiddel/-form |

341 | Foreslået middel: andre |

342 | Andre midler vil ikke være hensigtsmæssige af følgende grund(e): I henhold til artikel 27 i Rådets sjette direktiv 77/388/EØF om harmonisering af medlemsstaternes lovgivning om omsætningsafgifter kan de fælles momsregler kun fraviges, hvis Rådet på forslag af Kommissionen træffer enstemmig afgørelse herom. En rådsbeslutning er det eneste egnede middel, da den kan rettes til en enkelt medlemsstat. |

BUDGETMÆSSIGE KONSEKVENSER |

409 | Forslaget har ingen indvirkninger på Fællesskabets budget. |

YDERLIGERE OPLYSNINGER |

Fornyet gennemgang/revision/udløbsklausul |

533 | Forslaget indeholder en udløbsklausul. |

1. Forslag til

RÅDETS BESLUTNING

om bemyndigelse af Republikken Litauen til at anvende en foranstaltning, der fraviger artikel 11, litra A, stk. 1, litra a), og artikel 28e i Rådets sjette direktiv 77/388/EØF om harmonisering af medlemsstaternes lovgivning om omsætningsafgifter

(Kun den litauiske udgave er autentisk)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag[1], særlig artikel 27,

under henvisning til forslag fra Kommissionen[2], og

ud fra følgende betragtninger:

2. I henhold til artikel 27, stk. 1, i direktiv 77/388/EØF kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i direktivet, for at forenkle afgiftsopkrævningen eller for at undgå visse former for svig eller unddragelse.

3. Republikken Litauen anmodede ved breve dateret 3. august 2004 og 16. december 2004 om tilladelse til at indføre en foranstaltning, der fraviger bestemmelserne i direktiv 77/388/EØF om beskatningsgrundlaget for moms.

4. I overensstemmelse med artikel 27, stk. 2, i direktiv 77/388/EØF underrettede Kommissionen ved brev af 7. juni 2005 de øvrige medlemsstater om Republikken Litauens anmodning. Ved brev af 14. juni 2005 underrettede Kommissionen Republikken Litauen om, at den rådede over alle de oplysninger, som den fandt nødvendige for at vurdere anmodningen.

5. I henhold til artikel 11, litra A, stk. 1, litra a) i direktiv 77/388/EØF er beskatningsgrundlaget for moms ved leveringer den samlede modværdi, der betales for leveringen. Artikel 28e, stk. 1, i direktivet fastsætter beskatningsgrundlaget ved erhvervelser inden for Fællesskabet under henvisning til artikel 11, litra A.

6. Formålet med fravigelsen er at hindre afgiftstab som følge af manipulering af beskatningsgrundlaget ved leveringer af momspligtige varer, tjenesteydelser og erhvervelser inden for Fællesskabet, hvor en af parterne ikke har fuld fradragsret.

7. Foranstaltningen bør målrettes, så den kun kan anvendes i tilfælde af momssvig eller momsunddragelse og kun, hvis et vist antal betingelser er opfyldt. Foranstaltningen står derfor i rimeligt forhold til det tilstræbte mål.

8. Andre medlemsstater har fået tilladelse til at anvende lignende fravigelser med henblik på at forhindre afgiftsunddragelse, som har vist sig at være effektive.

9. Spørgsmålet om fravigelser fra bestemmelserne i artikel 27 i direktiv 77/388/EØF til bekæmpelse af momssvig i forbindelse med beskatningsgrundlaget for leveringer mellem forbundne parter indgår i Kommissionens direktivforslag af 16. marts 2005 til rationalisering af visse fravigelser fra denne artikel[3]. Denne fravigelse bør derfor kun gælde indtil dette direktiv træder i kraft.

10. Fravigelsen vil bevare det skyldige momsbeløb i det endelige forbrugsled og har ingen negativ indvirkning på De Europæiske Fællesskabers egne indtægter i form af moms -

VEDTAGET FØLGENDE BESLUTNING:

Artikel 1

Som en fravigelse fra artikel 11, litra A, stk. 1, litra a), i direktiv 77/388/EØF bemyndiges Republikken Litauen til at sikre, at beskatningsgrundlaget ved leveringer af varer og tjenesteydelser eller erhvervelser af varer inden for Fællesskabet er det samme som normalværdien, som defineret i artikel 11, litra A, stk. 1, litra d), i direktiv 77/388/EØF, i følgende tilfælde:

11. hvis modværdien er væsentligt lavere end normalværdien, og modtageren af leveringen eller – i tilfælde af erhvervelser inden for Fællesskabet – erhververen ikke har fuld fradragsret i henhold til artikel 17 i direktiv 77/388/EØF.

12. hvis modværdien er væsentlig højere end normalværdien, og leverandøren ikke har fuld fradragsret i henhold til artikel 17 i direktiv 77/388/EØF.

Foranstaltningen må kun bruges med henblik på at forhindre skattesvig eller skatteunddragelse, og i tilfælde hvor den modværdi, som ellers ville udgøre beskatningsgrundlaget, er påvirket af familiemæssige, ledelsesmæssige, ejerskabsmæssige, finansielle eller retlige bindinger, som defineret af medlemsstatens nationale lovgivning. Retlige bindinger omfatter i denne forbindelse også det formelle forhold mellem arbejdsgiver og arbejdstager.

Artikel 2

Den tilladelse, der gives i henhold til artikel 1, udløber på ikrafttrædelsesdatoen for et direktiv om rationalisering af fravigelser i henhold til artikel 27 i direktiv 77/388/EØF med henblik på bekæmpelse af momssvig eller momsunddragelse ved værdiansættelse af leveringer mellem forbundne parter, dog senest den 31. december 2009.

Artikel 3

Denne beslutning er rettet til Republikken Litauen.

Udfærdiget i Bruxelles, den […]

På Rådets vegne

Formand

[…]

[1] EFT L 145 af 13.6.1977, s. 1. Senest ændret ved direktiv 2004/66/EF (EUT L 168 af 1.5.2004, s. 35).

[2] EUT C […] af […] s. […].

[3] EUT C 125 af 24.5.2005, s. 12. KOM(2005) 89.